钦定古今图书集成/明伦汇编/官常典/第778卷 > 陆馛
## 钦定古今图书集成/明伦汇编/官常典/第778卷 > 陆馛

按《魏书陆俟传》：“俟长子馛，多智，有父风。高宗见馛而
悦之，谓朝臣曰：‘吾常叹其父智过其躯，是复逾于父
矣。少为内都下大夫，奉上接下，行止取与，每能逆晓
人意，与其从事者无不爱之。兴安初，赐爵聊城侯，出
为散骑常侍、安南将军、相州刺史，假长广公。为政清
平，抑彊扶弱。州中有德宿老名望重者，以友礼待之’”，
询之政事，责以方略，如此者十人，号曰十善。又简取
诸县彊门百馀人以为假子，诱接殷勤，赐以衣服，令
各归家，为耳目于外。于是发奸擿伏，事无不验，百姓
以为神明，无敢劫盗者。在州七年，家至贫约。征为散
骑常侍。民乞留馛者千馀人，显祖不许，谓群臣曰：“馛
之善政，虽复古人，何以加之。”赐绢五百疋，奴婢十口。
馛之还也，吏民大敛布帛以遗之，馛一皆不受，民亦
不取。于是以物造佛寺焉，名“长广公寺。”后袭父爵，改
封建安王。时刘彧司州刺史常珍奇以悬瓠内附，而
新民犹怀去就。馛衔旨抚慰，诸有陷军为奴婢者，馛
皆免之。百姓忻悦，民情乃定。车驾讨蠕蠕，诏馛为选
部尚书、录留台事，督兵运粮，一委处分。显祖将禅位
于京兆王子推，任城王云、陇西王源贺等并皆固谏。
馛抗言曰：“皇太子圣德承基，四海属望，不可横议，干
国之纪。臣请刎颈殿庭，有死无贰。”久之，帝意乃解，诏
曰：“馛，直臣也，其能保吾子乎！”遂以馛为太保，与太尉
源贺持节奉皇帝玺绂，传位于高祖。延兴四年薨，赠
以本官，谥曰“贞王。”馛有六子，琇、凯知名。